CELEX: E2020C0047
Language: da
Date: 2020-05-25 00:00:00
Title: EFTA-Tilsynsmyndighedens delegerede afgørelse nr. 47/20/COL af 25. maj 2020 om bemyndigelse af Norge til at fravige visse fælles regler for luftfartssikkerhed i henhold til artikel 14, stk. 6, i forordning (EF) nr. 216/2008 [2020/1248]

3.9.2020   
            
            
               DA
            
            
               Den Europæiske Unions Tidende
            
            
               L 288/26
            
         
      EFTA-TILSYNSMYNDIGHEDENS DELEGEREDE AFGØRELSE nr. 47/20/COL
      af 25. maj 2020
      om bemyndigelse af Norge til at fravige visse fælles regler for luftfartssikkerhed i henhold til artikel 14, stk. 6, i forordning (EF) nr. 216/2008 [2020/1248]
      EFTA-TILSYNSMYNDIGHEDEN HAR —
      under henvisning til den retsakt, der henvises til i punkt 66n i bilag XIII til EØS-aftalen,
      under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1) som ændret (»retsakten«), som tilpasset til EØS-aftalen ved protokol 1 hertil og Det Blandede EØS-Udvalgs afgørelse nr. 163/2011, særlig punkt 3, litra e), i bilaget til nævnte afgørelse,
      under særlig henvisning til retsaktens artikel 14, stk. 6 og 7,
      under henvisning til udtalelse fra EFTA-udvalget for transport af 6. maj 2020 i form af stiltiende godkendelse, idet den oprindelige frist for udtalelsen undtagelsesvist blev forlænget med en måned som følge af coronaviruskrisen, og
      ud fra følgende betragtninger:
      Norge underrettede EFTA-Tilsynsmyndigheden (»myndigheden«) og Den Europæiske Unions Luftfartssikkerhedsagentur (»agenturet«) om sin hensigt om at fravige kravene i FCL.905.SFI i bilag I til Kommissionens forordning (EU) nr. 1178/2011 (2) ved at give SFI (syntetiske flyveinstruktører) beføjelse til at give instruktioner til ansøgere til et SFI-bevis, uden at vedkommende skal opfylde kravet om mindst tre års erfaring som TRI (typerettighedsinstruktør).
      Retsaktens artikel 14, stk. 6, lyder således: »Når et sikkerhedsniveau svarende til det, der opnås med anvendelsen af gennemførelsesbestemmelserne til denne forordning, kan opnås på anden måde, kan medlemsstaterne, uden forskelsbehandling på grundlag af nationalitet, godkende fravigelser fra disse gennemførelsesbestemmelser.«
      I henhold til retsaktens artikel 14, stk. 7, har myndigheden vurderet behovet for den foreslåede fravigelse, og hvilket sikkerhedsniveau fravigelsen ville indebære, på grundlag af agenturets henstilling af 29. oktober 2019 (dok. nr. 1094402), berigtiget den 6. november 2019 (dok. nr. 1095781). Myndigheden har også noteret sig en lignende fravigelse, som Europa-Kommissionen har vurderet positivt i Kommissionens afgørelse 2014/69/EU (3), og konkluderer, at ændringen vil sikre et sikkerhedsniveau svarende til det, der opnås med anvendelsen af de fælles regler for luftfartssikkerhed, forudsat at visse betingelser er opfyldt.
      Som fastsat i artikel 1 i Det Blandede EØS-Udvalgs afgørelse nr. 163/2011 og i tilpasning a), i punkt 3 i bilaget hertil omfatter begrebet »medlemsstat(er)« ud over betydningen i forordningen også EFTA-landene.
      I henhold til retsaktens artikel 14, stk. 7, meddeles fravigelser, der er indrømmet et EFTA-land, til alle EFTA-lande, der også har ret til at anvende den pågældende fravigelse. Denne afgørelse bør derfor rettes til alle EFTA-landene. Beskrivelsen af hver fravigelse og de tilknyttede betingelser bør udformes således, at andre EFTA-lande kan anvende denne foranstaltning, når de er i samme situation, uden at det kræver yderligere godkendelse fra myndigheden. Dog bør EFTA-landene meddele, at de anvender fravigelser, da dette kan have virkninger uden for det pågældende EFTA-land.
      Foranstaltningerne i denne afgørelse er i overensstemmelse med udtalelse fra EFTA-udvalget for transport —
      VEDTAGET DENNE AFGØRELSE:
      
                  1.
               
               
                  Norge må fravige kravene i FCL.905.SFI i bilag I til forordning (EU) nr. 1178/2011 som angivet i bilaget til denne afgørelse, forudsat at betingelserne i punkt 4 i bilaget til denne afgørelse overholdes.
               
            
                  2.
               
               
                  Alle EFTA-lande har ret til at anvende den samme foranstaltning, som er angivet i bilaget til denne afgørelse. EFTA-landene giver myndigheden, agenturet og de nationale luftfartsmyndigheder meddelelse herom.
               
            
                  3.
               
               
                  Denne afgørelse er rettet til EFTA-staterne. Kun den engelske udgave er autentisk.
               
            
                  4.
               
               
                  Denne afgørelse meddeles Norge, Island og Liechtenstein.
               
            
         Udfærdiget i Bruxelles, den 25. maj 2020.
         
            
               For EFTA-Tilsynsmyndigheden, der handler i henhold til delegeret afgørelse nr. 103/13/KOL
            
            Högni KRISTJÁNSSON
            
               Det ansvarlige medlem af kollegiet
            
         
         
            Carsten ZATSCHLER
            
               Kontrasignering som direktør,
            
            
               juridiske og administrative anliggender
            
         
      
      
         (1)  EUT L 79 af 19.3.2008, s. 1.
      
         (2)  Kommissionens forordning (EU) nr. 1178/2011 af 3. november 2011 om fastsættelse af tekniske krav og administrative procedurer for flyvebesætninger i civil luftfart i henhold til Europa-Parlamentets og Rådets forordning (EF) nr. 216/2008 (EUT L 311 af 25.11.2011, s. 1), som tilpasset til EØS-aftalen ved protokol 1 hertil.
      
         (3)  Kommissionens afgørelse 2014/69/EU af 6. februar 2014 om bemyndigelse af Sverige og Det Forenede Kongerige til at fravige visse fælles regler for luftfartssikkerhed i henhold til artikel 14, stk. 6, i Europa-Parlamentets og Rådets forordning (EF) nr. 216/2008 (EUT L 39 af 8.2.2014, s. 60).
   
   
      
         BILAG
         EFTA-landenes fravigelse af forordning (EU) nr. 1178/2011 med hensyn til beføjelser og betingelser for SFI (syntetiske flyveinstruktører)
         1.   Beskrivelse af anmodningen
         
         I FCL.905.SFI i bilag I til forordning (EU) nr. 1178/2011 fastsættes SFI's (syntetiske flyveinstruktørers) beføjelser, og det tillades ikke SFI at give instruktion af ansøgere til et SFI-bevis. Ifølge del-FCL er denne beføjelse forbeholdt indehavere af et bevis som typerettighedsinstruktør (TRI), forudsat at de har mindst tre års erfaring som TRI.
         Ved brev af 11. juli 2019 (dok. nr. 1080642) underrettede Norge myndigheden om sin hensigt om at fravige kravene i FCL.905.SFI i bilag I. Den norske regering underrettede Den Europæiske Unions Luftfartssikkerhedsagentur (»agenturet«) ved brev af 20. august 2019 (dok. nr. 1084282).
         Norge foreslog at tildele SFI'er beføjelse til at give instruktioner til ansøgere til et SFI-bevis, uden at de pågældende skal opfylde kravet om at have mindst tre års erfaring som TRI.
         2.   Vurdering af forslaget
         
         2.1.   Behov
         
         Ifølge Norge tillader den nuværende bestemmelse i FCL.905.SFI i bilag I til forordning (EU) nr. 1178/2011 ikke en SFI at give instruktion til ansøgere til SFI-beviset. Ifølge del-FCL er beføjelsen til at give disse instruktioner forbeholdt indehavere af et TRI-bevis, forudsat at de har mindst tre års erfaring som TRI. Mange SFI'er, der arbejder som undervisere i SFI-kurser i Norge, kan ikke opfylde kravet om tre års erfaring som TRI. De pågældende SFI'er vil derfor ikke længere kunne fungere som undervisere på SFI-kurser. Desuden kan mange af de nuværende SFI'er ikke opfylde TRI-kravene af helbredsmæssige årsager.
         På grundlag af en vurdering af den aktuelle situation, som Norge har foretaget, kan det konkluderes, at der er et utilstrækkeligt antal TRI til at undervise et tilstrækkeligt antal ansøgere til et SFI-bevis og opfylde branchens uddannelsesbehov. Som følge heraf vil der mangle kvalificerede instruktører til at tilbyde denne træning, hvilket vil forårsage forstyrrelser af træningen af piloter, navnlig på området forretningsluftfartøjer, medmindre en fravigelse indrømmes.
         2.2.   Ækvivalens af sikkerhedsniveauet
         
         Norge foreslog derfor, at SFI'er, som ikke opfylder kravet om mindst tre års erfaring som TRI, gives beføjelse til at give instruktion til SFI-ansøgere. Sådanne SFI'er skal have mindst tre års erfaring med instruktion som SFI, de skal have fuldført et specifikt todages SFI-vejlederkursus, der gives af en SFI-vejleder, og de skal have bestået en kompetencebedømmelse. Desuden foreslog Norge at kræve, at disse SFI'er skal bestå en kompetencevurdering i forbindelse med et SFI-uddannelseskursus for at bevare gyldigheden af deres SFI-vejlederbeføjelser.
         Agenturet tilsluttede sig Norges vurdering af, at den påtænkte fravigelse, navnlig at der med de foreslåede supplerende uddannelses- og kontrolkrav sikres et sikkerhedsniveau svarende til det, der opnås ved anvendelsen af de foreslåede fælles regler for luftfartssikkerhed.
         3.   Beskrivelse af fravigelsen
         
         Norge må, som en fravigelse fra FCL.905.SFI i bilag I til forordning (EU) nr. 1178/2011, tildele en beføjelse til SFI'er, som ikke opfylder kravet om mindst tre års erfaring som TRI, til at give instruktion til SFI-ansøgere.
         4.   Betingelser for anvendelse af fravigelsen
         
         Sådanne SFI'er skal have mindst tre års erfaring med instruktion som SFI, de skal fuldføre et specifikt todages SFI-vejlederkursus, der gives af en SFI-vejleder, og de skal bestå en kompetencebedømmelse.
         5.   Fravigelsens almengyldighed
         
         Alle EFTA-landene kan anvende denne fravigelse, såfremt betingelserne i punkt 4 er opfyldt.